Breaking Bad

Breaking Bad er en amerikansk drama- og kriminalserie som gikk på AMC fra 2008 til 2013. 
Serien foregikk, og ble produsert, i Albuquerque, New Mexico, og handlet om kjemilæreren Walter White (Bryan Cranston), som fikk diagnosen lungekreft i begynnelsen av serien. Han vendte seg derfor til Albuquerques kriminelle verden ved å begynne å produsere og selge metamfetamin sammen med sin tidligere elev, Jesse Pinkman (Aaron Paul), for å sikre sin families økonomiske framtid. Serien ble skapt og produsert av Vince Gilligan.

Seriens sesonger

Sesong én
Den første sesongen var først planlagt med ni episoder, men grunnet manusforfatterstreik i 2007–2008, ble bare sju episoder produsert. Den første sesongen hadde premiere den 20. januar 2008, og ble avsluttet den 9. mars 2008.

Kjemilæreren Walter White (Bryan Cranston) får diagnosen uhelbredelig og fremskyndet (nivå 3A) lungekreft. På en tur sammen med sin svoger Hank (Dean Norris), som jobber i narkotikapolitiet, får Walter øye på en tidligere student, Jesse Pinkman (Aaron Paul), som rømmer fra en ulovlig og ussel metamfetaminlab. Walter tar senere kontakt med Jesse, og presenterer en plan hvor de to blir partnere i det øyemed at de slår sammen sine evner til å produsere og selge metamfetamin. Walter sier at han ønsker å gi økonomisk stabilitet til sin gravide kone og handikappede sønn, og for å betale for sin dyre kreftbehandling. I løpet av sine første dager som langere av Albuquerques beste metamfetamin, får de raskt store problemer med lokale langere som forsøker å overta hele opplegget, men ender som lik som gir dem nye problemer.

Miniepisoder
Den 17. februar 2009 gikk AMC og Sony sammen for å produsere miniepisoder av Breaking Bad, som foregår både før første sesong, og mellom første og andre sesong. Det er også annonsert at tre miniepisoder vil bli produsert for å dempe skillet mellom sesong 3 og 4.

Sesong to
Den 7. mai 2008 annonserte AMC at Breaking Bad ble fornyet for en andre 13-episoders sesong. Produksjonen startet i juli 2008, og sesongen hadde premiere den 8. mars 2009, og ble avsluttet den 31. mai 2009.

Sesongen fortsatte der den forrige avsluttet. Walter og Jesse har blitt kidnappet av langeren Tuco etter samarbeidet med DEA (narkotikapolitiet) ble oppdaget. Tuco planlegger å bruke Walter og Jesse i et komplott som blant annet innebærer en meksikansk lab. I en dramatisk kamp klarer Walter og Jesse å skyte Tuco, og forlater ham for å dø. Det de ikke vet er at Hank har klart å spore opp Jesses bil, og det leder ham rett til dem, men de klarer å holde seg ute av syne. Hank møter en meget beruset og skadeskutt Tuco. Hank dreper Tuco etter en skuddveksling, og Jesse mister pengene sine i bilen etter at DEA konfiskerer den, og han er blakk. Jesse blir igjen samarbeidspartner med Walter, og de fortsetter å produsere metamfetamin. 

For å slippe mellommenn i produksjonen av metamfetamin, og da for å produsere metamfetamin uten den særegne kjemikalien pseudoefedrin, velger de å bryte seg inn i et kjemilager og stjele en lignende kjemikalie, som kan brukes til produksjonen. Etter et vellykket ran fortsetter de å produsere metamfetamin i campingbilen sin. Etter at de returnerer til Albuquerque med 17 kilo metamfetamin, blir Badger arrestert. Walter og Jesse må leie en advokat, Saul Goodman (Bob Odenkirk), og dette setter ytterligere spor i deres økonomiske situasjon ettersom Saul krever $80 000 for å gjøre jobben. 

Jesse innleder et forhold til sin husverts datter, Jane (Krysten Ritter), en heroinmisbruker på rehabilitering. Når Walter ringer Jesse med en avtale om å bli kvitt alle 17 kiloene metamfetamin samtidig, svarer ikke Jesse. Walter bryter seg så inn hos Jesse for å hente dopet. Walter fullfører handelen, og når han returnerer, blir han vitne til at Jane blir kvalt i sitt eget oppkast mens hun er høy på heroin, men han griper ikke inn, og hun dør. I forbindelse med dette går Walter glipp av fødselen til sin datter, Holly. Når Jesse våkner, og finner Jane død, blir han sønderknust. I sesongavslutningen blir Skyler, Walters kone, så mistenksom over Walters mange forsvinninger, og ber ham til slutt pakke sakene sine og forlate huset. Sesongen avsluttes med at Janes far, Donald, er på jobb som flygeleder. Han er så distrahert over tapet av datteren at han ved et uhell fører to fly inn i hverandre, og de styrter over byen.

Sesong tre
Den 2. april 2009, annonserer AMC at Breaking Bad blir fornyet for en tredje 13-episoders sesong. Den tredje sesongen hadde premiere den 21. mars 2010, og ble avsluttet den 13. juni 2010. 

Albuquerques befolkning er i sjokk etter at to fly kolliderte i luften over byen. Walter og Skyler har blitt separert, og Jesse er til rehabilitering etter Janes død. Skyler avslører til Walter at hun har hatt en affære med sjefen sin som en straff for Walters oppførsel. Gus Fring (Giancarlo Esposito) gir Walter en tilbud om 3 millioner dollar for 3 måneders arbeid, som han først avslår, men senere godtar. Senere i sesongen godtar Walter Gus' tilbud om å 15 millioner dollar i året, som leder Walter enda dypere inn i metamfeatminverdenen. Jesse kommer senere nok en gang inn som Walters partner, og de to havner nok en gang i en krangel, som videre leder til en konfrontasjon med Gus. Når Gus planlegger å erstatte Walter med Gale (David Costabile, tar Walter og Jesse ting i egne hender for å sikre sin egen sikkerhet og nødvendighet i organisasjonen.

Sesong fire
Den 14. juni 2010 annonserte AMC at Breaking Bad ble fornyet for en fjerde 13-episoders sesong. Produksjonen startet i januar 2011, og sesongen hadde premiere den 17. juli 2011 på AMC. Gus skjerper sikkerheten rundt laboratoriumet sitt etter Gales død. Gus og Mike samarbeider for å skape problemer mellom Walter og Jesse, og de forsøker å tvinge Jesse til å være deres meth-produsent ved å fange Walter og samtidig eliminere det meksikanske kartellet. Skyler godtar Walters meth-produksjon, og samarbeider med Saul for å hvitvaske inntektene hans.

Hank, samtidig som han blir frisk, oppdager at Gales død kan knyttes til Gus og narkotika-handelen. Gus løslater Walter, men planlegger å drepe Hank. Walter narrer Jesse til å arbeide mot Gus, og overbeviser Hector Salamanca til å detonere en rørbombe i samme rom som Gus - noe som dreper dem begge.

Sesong fem
Den 14. august 2011 fornyet AMC Breaking Bad til en femte og siste sesong bestående av 16 episoder. Etter at Gus døde oppretter Walter, Jesse og Mike en ny Metamfetamin-virksomhet. Men når deres med-skyldige Todd dreper et vitne under deres tyveri av metylamin, selger Jesse og Mike deres andel av metylaminet til Declan - en annen distributør. Walter produserer metamfetamin for Declan, og Gus sin tidligere medarbeider Lydia starter distribusjon til Europa, som er så vellykket at Walter tjener 80 millioner dollar. Disse pengene begraver han på et Indianerreservat.

Etter at Walter dreper Mike under en krangel, får han liste over Mikes fengslede håndlangere fra Lydia, og ansetter Todds onkel Jack og gjengen hans for å drepe Mikes medarbeidere og Jesse. Hank forsøker å samle beviser mor Walter, og får hjelp fra Jesse til å finne Walters penger begravd i ørkenen. Under et oppgjør i ørkenen mellom Walter og Hank og partneren hans Steve, ankommer også Jacks gjeng. De dreper Hank og Steve, tar Jesse til fange, og tar mesteparten av Walters penger.

Walter bruker deretter de pengene han har igjen, for å rømme til New Hampshire. Etter flere måneder i skjul, har Walter til hensikt å overgi seg, men ombestemmer seg. Han innrømmer senere overfor Skyler at han produserte metamfetamin for sin egen tilfredsstillelse, i stedet for å sikre familiens økonomi. Walter frigjør også den fengslede Jesse i løpet av denne sesongen.

Referanser

Eksterne lenker 
 
 

Dramaserier fra USA
Thrillerserier fra USA
Krimserier fra USA
TV-serier fra 2000-årene, fra USA
TV-serier fra 2010-årene, fra USA
Emmy-prisen for beste TV-program
TV-produksjoner på AMC